TPCH บวกเกือบ 3% หลังได้ใบตอบรับซื้อไฟฟ้าระบบ Feed-in Tariff 3 โครงการรวด
TPCH บวกกว่า 3% ณ เวลา 12.03น. ราคาอยู่ที่ 19 บ. บวก 0.50 บ. หรือ 2.70% สูงสุดที่ 19.30 บ. ต่ำสุดที่ 18.50 บ. มูลค่าซื้อขายที่ 23.17 ลบ. มั่นใจรายได้-กำไรโตก้าวกระโดดในช่วง 3 ปีนี้ ตอบรับได้ใบซื้อไฟฟ้าระบบ Feed-in Tariff 3 โครงการรวด บล.กรุงศรี ระบุในบทวิเคราะห์ (16 มิ.ย.) แนะนำ “ซื้อ” TPCH เป้าใหม่ 27.75 บ.
16 มิ.ย. 2558

ผู้สื่อข่าวรายงานว่า ราคาหุ้นบริษัท ทีพีซี เพาเวอร์โฮลดิ้ง จำกัด (มหาชน) หรือ TPCH ณ เวลา 12.03น. ราคาอยู่ที่ 19 บาท บวก 0.50 บาท หรือ 2.70% สูงสุดที่ 19.30 บาท ต่ำสุดที่ 18.50 บาท มูลค่าซื้อขายที่ 23.17 ล้านบาท ขณะที่ดัชนีตลาดหุ้นไทยโดยรวมบวก 0.27%

โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่นายเชิดศักดิ์ วัฒนวิจิตรกุล กรรมการผู้จัดการใหญ่ บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH เปิดเผยว่า บริษัทมั่นใจว่ารายได้และกำไรของบริษัทจะเติบโตก้าวกระโดดในช่วง 3 ปี เนื่องจากบริษัทมั่นใจว่าจะได้รับสัญญาซื้อขายไฟฟ้า (PPA) ในปีนี้เพิ่มจำนวน 30-50 เมกะวัตต์ และในปี 60 จะมีกำลังการผลิตเพิ่มเป็นราว 100-150 เมกะวัตต์ จากนั้นในช่วงปี 62-63 บริษัทคาดว่าจะมีกำลังการผลิตไม่ต่ำกว่า 200 เมกะวัตต์ ซึ่งในแง่กำลังการผลิตจะเพิ่มขึ้น 10 เท่าใน 3 ปีครึ่ง
ทั้งนี้ บริษัทมั่นใจว่ารายได้จะออกมาสดใส หลังจากที่บริษัทได้ใบตอบรับซื้อไฟฟ้าในระบบ Feed-in Tariff 3 โรงไฟฟ้าเป็นที่เรียบร้อยแล้ว ได้แก่ โรงไฟฟ้าชีวมวล แม่วงก์ เอ็นเนอยี (MWE) ,โครงการโรงไฟฟ้าชีวมวลสตูล กรีน (TSG) และโครงการโรงไฟฟ้าชีวมวล พัทลุง กรีน เพาเวอร์ (PGP) ส่วนอีก 2 แห่ง คือ โรงไฟฟ้าชีวมวล มหาชัย กรีน เพาเวอร์ (MGP),โครงการโรงไฟฟ้าชีวมวลทุ่งสัง กรีน (TSG) อยู่ระหว่างดำเนินการ มั่นใจเกินกว่า 90%ได้รับแน่นอน เร็วๆ นี้
ด้านบล.กรุงศรี ระบุในบทวิเคราะห์ (16 มิ.ย.) แนะนำ “ซื้อ” TPCH เป้าใหม่ 27.75 บาท
 